A Fidesz nem az MSZP lerombolásán dolgozik, a kormánypártban rájöttek, hogy a 2018-as választási győzelemhez szükség van arra, hogy minden választókerületben megmaradjon egy közepesen erős baloldali jelölt. A Fideszben már választókerületekre lebontva vizsgálják, hol hogyan kell segíteni a baloldali jelöltnek. "Nem hagyhatjuk, hogy az MSZP idő előtt kicsinálja magát" - fogalmazott egy fideszes. A Fidesz és az MSZP jelenlegi viszonyának háttere.

Hónapok óta egyre több politikai tárgyú beszélgetésben, nyilatkozatban kerül elő egy meglepőnek tűnő narratíva a Fidesz és az MSZP titkos kapcsolatáról, alkujáról.

Sokan tudni vélik, hogy az egykor kormányzó, milliókat képviselő, bár mára megroggyant MSZP önmagától nem bénázhat ennyit, és nem véletlen, hogy egyes lépéseivel a mostani kormányt segíti: az MSZP-ben fideszes kollaboránsok dolgoznak.

A narratíva erősödésére utal, hogy az MSZP-be épített fideszes téglákról több politikus és politikai elemző is nyíltan említést tett már:

Nyáron az elnöki posztra készülő MSZP-s Szanyi Tibor beszélt a Magyar Narancsnak arról, hogy a "NER-rel való kollaboráns kollégák" a fennálló status quóban érdekeltek. Neveket nem mondott.

Botka László szegedi polgármestert a kongresszusi leszavazása után az Indexnek adott interjúban azt mondta, hogy országos szinten nem tudja elképzelni a titkos együttműködést a Fidesz és az MSZP között, de "néhány MSZP-s politikus elősegíti ennek a látszatnak a kialakulását".

Botka azt is hozzátette, hogy találkozott olyan szocialista önkormányzati képviselővel, "akit a legkevésbé sem a harcias ellenzékiség jellemzett a Fidesszel szemben".

A titkos kollaboráció elméletét erősítette, hogy több egykori baloldali politikus a közvélemény számára váratlan módon kormányzati pozícióhoz jutott (Szili Katalintól kezdve Dobolyi Alexandráig nem rövid a névsor).

A múlt heti 168 órában pedig egy politológus erősítette újra a narratívát. Szentpéteri Nagy Richard, a Méltányosság Politikaelemző Központ munkatársa (a Nemzeti Közszolgálati Egyetem oktatója is egyben) azt írta, hogy "az MSZP a NER része", és Orbánnak "jó néhány embere van az MSZP-n belül is, akiket – direkt vagy áttételes értelemben – a Fidesz mozgat.

Megnemtámadási szerződések, üzletelések

Az elmúlt hetekben fideszes és szocialista politikusokkal, háttéremberekkel beszélgettünk erről, hogy mennyire reális ez a narratíva, mekkora befolyása van a Fidesznek az MSZP-n belül. A beszélgetésekből az derült ki, hogy szinte mindenki ismer egy-egy sztorit személyes összefonódásokról, alkukról fideszes és MSZP-s politikusok között.

Ezek jobb esetben megnemtámadási szerződések két elvileg szemben álló politikus között ("ha te nem kritizálsz engem nyilvánosan, én sem támadlak").

Esetleg információcserék ("ha elmondod, nálatok mi zajlik a háttérben, én is elárulom, nálunk mi készül").

Érdekesebb eset, amikor üzleti érdekből fog össze két ellenérdekelt fél ("ha szemet húnysz az üzleti kavarásaim felett, részesedhetsz belőle").

És az is előfordul, hogy egymás embereinek elhelyezését segítik ("álláshoz juttatom az embered, ha gondoskodsz róla, hogy békén hagyjanak").

Ezek az alkuk nemcsak önkormányzati, helyi szinten léteznek. MSZP-s vezetők és fideszes miniszterek is egyezkednek a háttérben. Több ilyen sztoriról pletykálkodnak, de mivel nem tudjuk bizonyítani, nem írunk neveket.

A személyek közötti egyezkedések, alkuk ellenére arról azonban szó sincs, hogy a Fidesz beköltözött az MSZP-be, és a Fidesz irányítja az MSZP-t.

Jó példa erre a mostani kvótakampány. Az MSZP-sekről a kvótakampány kezdetén is suttogták, hogy "lefeküdtek a Fidesznek", amikor Molnár Gyula pártelnök egyszer csak arról beszélt a HírTV-nek, hogy "az MSZP kész lenne támogatni a kormányt a kötelező kvóták elleni fellépésben". A nyilatkozatról, illetve a kvótakampányban tapasztalt szocialista kommunikációs káoszról megírtuk már, hogy hibák sorozatából fakad. "Nem lefeküdtünk a Fidesznek, ennyire hülyén csináljuk" - összegezte önkritikusan egy szocialista. És ez nem becsapás vagy elterelés.

Bár a hibák erodálják az MSZP-t, a Fidesz érdeke pont nem ez a tendencia. A Fidesznek most éppen az tenne jót, ha az MSZP egységesen felsorakozna az igen álláspont mögé. Lenne kivel harcolni, lenne ki ellen mozgósítani a szavazókat. (Orbán például hétfőn is bedobta , hogy a baloldali városokba migránsokat telepítenek, és a dolog komolyan vehetőségét erősen kétségbe vonta, hogy a baloldali vezetők jelezték előtte és utána is, hogy ők sem akarnak migránstelepeket.)

A Fidesznek ebben a formában kell az MSZP

Egy kormányzati stratégiára rálátó fideszes is megerősítette az Indexnek, hogy "nevetséges teória", hogy a Fidesz-központból irányítják az MSZP-t, és így okoznak szándékosan kárt. "A Fidesz nem az MSZP ledarálásán dolgozik, így ebben az állapotban kellenek".

Ő úgy magyarázta a kialakult látszatot a háttéralkuról, hogy a Fideszben sokak számára kezd egyértelművé válni, hogy a 2018-as fideszes győzelemhez az MSZP-sek is kellenek. Ezért most csak kevés fronton támadják, bántják őket. Hagyják, hogy erősödjenek picit.

A háttérben ugyanis már bőszen számolgatja a Fidesz a 2018-as esélyeket mind a 106 választókerületben. A Fidesz eszerint a körzetek jóval több mint felében azt tapasztalta, hogy bár a Fidesz vezet, az ellenzékiek (baloldal és Jobbik) többen vannak, és meg kell akadályozni, hogy az ellenzéki szavazók egy irányba szavazzanak. Az időközi választások ugyanis épp azt bizonyították, hogy van átjárás a baloldali és a jobbikos jelöltre szavazók között.

Ahol kell, segítik a szocialistát

A Heti Válasz júliusban úgy számolt, hogy a Jobbik 15, zömmel északkelet-, és közép-magyarországi körzetben számíthat egyéni mandátumra, míg az MSZP és csatolt részei 31, főleg budapesti és Pest megyei választókerületben győzhetnek - ha begyűjtik az ellenzéki voksokat. Ez 46 mandátum a 106-ból, majdnem a fele, és veszélybe sodorhatja a Fidesz abszolút többségét. Márpedig a Fidesz mindenképp igyekszik elkerülni, hogy koalícióra kényszerüljön az MSZP-vel vagy a Jobbikkal.

A Fidesz érdeke tehát, hogy fenntartsa az Orbán által megálmodott centrális erőteret. Ennek lényege, hogy a nagy Fidesz körül megosztott, összefogásra képtelen ellenzék kering. Vagyis a Fidesznek nem kell feltétlenül arra törekednie, hogy minden körzetben 50 százalék fölött legyen a támogatottsága, elég ha az ellenfelei gyengébbek és megosztottak. Az erőtér-stratégia ott bukhat, ha az egyik szereplő, például az MSZP végzetesen meggyengül, mert így a Fideszt utáló baloldaliak taktikai okokból átszavazhatnak a legesélyesebb ellenzéki, esetünkben a Jobbik jelöltjére.

A Fidesznek figyelmeztető jel a lengyel példa is, ahol a kormányzó PO azért is vesztette el a választásokat, mert a baloldal gyakorlatilag megszűnt létezni, így a portestszavazatokat simán be tudta gyűjteni a Jarosław Kaczyński-féle PiS.

A kormánypárti forrásaink szerint ezért már készülnek a választókerületekre lebontott fideszes stratégiák arra, hogy

ha valahol összeomlik az MSZP, a Fidesz összetákolja.

Ez a gyakorlatban azt jelenti majd, hogy a kormánypárt láthatóvá teszi az adott szocialista jelöltet.

A fideszes jelöltek például reagálnak a szocialista nyilatkozatokra (ezzel értelemszerűen megemelik az ellenfél jelöltjének súlyát), a helyi nyilvánosságban nem akadályozzák, sőt megkönnyítik a szocialista jelölt szereplését. Ezért fontos stratégiailag, hogy minél több megyei lap kerüljön Fideszhez közel álló kézbe. Több sajtóhír megjelent az utóbbi hetekben, hogy kormányhoz közel álló tulajdonosa lehet a Népszabadság kiadójának, a Mediaworksnek. Fideszes forrásaink szerint a tranzakció célja nem elsősorban a csökkenő példányszámú baloldali napilap birtoklása, hanem hogy átvegyék az irányítást a 13 megyei lap fölött, amely szintén a Mediaworks tulajdonában van.

Olyat is hallottunk, hogy adott esetben pénzzel is lehet segíteni a baloldali jelöltet, ha az országos központ lemondana a választókerületről.

Az MSZP törmelékként kell

A Fidesz minden körzetben megvizsgálja, mennyire érdemes segítenie az ellenzéket. Az időközi választásokból ugyanis azt a következtetést vonta le a fideszes kampánycsapat, hogy meg kell akadályozni, hogy egyetlen esélyes ellenzéki maradjon a fideszessel szemben a porondon. Veszprémben azért tudott győzni simán Kész Zoltán, mert a Jobbik szinte láthatatlan volt. Salgótarjánban szintén. Tapolcán pedig azért kapott ki a Fidesz, mert a jobbikos jelölt mögé beálltak a tapolcai MSZP-sek, és gyakorlatilag nem is kampányoltak a szocialista jelölt mellett.

Információnk szerint a Fidesz elsősorban egyes észak-magyarországi, illetve több közép-dunántúli választókerületekben aggódik amiatt, hogy az MSZP bezuhan, és még az országos átlagát sem fogja majd hozni. Ide várhatóan pénzt sem fognak kapni a körzetek az országos központtól.

A Fidesz 2018-ban ezt a gyakorlatot meg akarja akadályozni:

ezért nem hagyhatjuk, hogy az MSZP idő előtt kicsinálja magát

- mondta egy fideszes. Ennek a következménye az, amit már most látunk az országos nyilvánosságban. A kormánypárti Magyar Idők ezért készít barátságosabb interjúkat szocialista vezetőkkel (Molnár Gyula és Hiller István is megúszta izzasztó kérdések nélkül), és ezért jelenhet meg a lapban például olyan zavarba ejtő szalagcím, hogy: "Kőkemény ellenzék lenne az MSZP".

Az is bizonyítja, hogy a Fidesz számára a szocialisták "életben tartása" stratégiailag fontos 2018-ig, hogy Orbán Viktor folyamatosan céloz arra a beszédeiben, mennyire nem szabad lebecsülni a baloldalt/szocialistákat/kommunistákat. Legutóbb például Kötcsén jelentette ki, majd kiszivárogtatták, hogy Orbán azt mondta a "kommunistákról": "pontosan tudjuk, hogy olyanok ők, mint a Terminátor: néhány szétesett törmelékből is képesek újraéledni".

A Fidesz pedig éppen azon dolgozik, hogy legalább 2018-ig megőrizzék a szocialistákat. Így, törmelékként.

(Címlap és borítókép illusztráció: szarvas / Index)